Lietuvos Respublikos Vyriausybė

nutarimas

Dėl LIETUVOS RESPUBLIKOS VYRIAUSYBĖS 2002 M. BIRŽELIO 6 D. NUTARIMO NR. 827 „DĖL STRATEGINIO PLANAVIMO METODIKOS PATVIRTINIMO“ PAKEITIMO

2019 m. vasario 13 d. Nr. 136

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2002 m. birželio 6 d. nutarimą Nr. 827 „Dėl Strateginio planavimo metodikos patvirtinimo“:

1.1. Pakeisti nurodytą nutarimą ir jį išdėstyti nauja redakcija (Strateginio planavimo metodika nauja redakcija nedėstoma):

„LIETUVOS RESPUBLIKOS VYRIAUSYBĖ

NUTARIMAS

DĖL STRATEGINIO PLANAVIMO METODIKOS PATVIRTINIMO

Vadovaudamasi Lietuvos Respublikos biudžeto sandaros įstatymo 2 straipsnio 16 dalimi, Lietuvos Respublikos Vyriausybė n u t a r i a:

Patvirtinti Strateginio planavimo metodiką (pridedama).“

1.2. Pakeisti nurodytu nutarimu patvirtintą Strateginio planavimo metodiką:

1.2.1. Pakeisti 1 punktą ir jį išdėstyti taip:

„1. Strateginio planavimo metodika (toliau – Metodika) nustato strateginio planavimo sistemą, planavimo dokumentų rengimo ir tvirtinimo tvarką, taip pat strateginio veiklos plano vertinimo kriterijų sudarymą, strateginių veiklos planų įgyvendinimo rezultatų stebėseną ir programų vertinimą.“

1.2.2. Pakeisti 23 punktą ir jį išdėstyti taip:

„23. Strateginio veiklos plano projekto rengimas pradedamas aplinkos analize ir vykdomų programų peržiūra (Metodikos 3 priedas). Asignavimų valdytojas turi peržiūrėti vykdomas programas, įvertinti pasiektus rezultatus ir turėtus išteklius rezultatams pasiekti, išanalizuoti aplinkos veiksnius, kurie daro įtaką veiklai.“

1.2.3. Pakeisti 24 punktą ir jį išdėstyti taip:

„24. Iki kiekvienų metų kovo 15 d. Vyriausybės kanceliarija, remdamasi ministerijų metinėmis veiklos ataskaitomis, parengia Vyriausybės prioritetų planuojamiems metams projektą.“

1.2.4. Papildyti 26.8 papunkčiu:

„26.8. viešųjų įstaigų, kurių savininkė yra valstybė arba kai valstybė turi 50 procentų ir daugiau balsų visuotiniame dalininkų susirinkime, planuojami pasiekti pagrindiniai veiklos rodikliai.“

1.2.5. Pakeisti 62.2 papunktį ir jį išdėstyti taip:

„62.2. pasiektų veiklos rezultatų duomenų pateikimas. Per 30 kalendorinių dienų nuo kiekvieno ketvirčio pabaigos asignavimų valdytojai, veikiantys ministrams pavestose valdymo srityse, pateikia duomenis apie priemonių ir vertinimo kriterijų vykdymą ir kitą su veiklos rezultatais susijusią aktualią informaciją į stebėsenos informacinę sistemą. Už vertinimo kriterijų, kurių neįmanoma apskaičiuoti kiekvieną ketvirtį, vykdymą informacija pateikiama atsižvelgiant į duomenų gavimo terminus. Atsiskaitant už pusės metų ir metinius veiklos rezultatus, kartu pateikiama aiškinamoji informacija – nurodomos vertinimo kriterijų planinių reikšmių nepasiekimo ar viršijimo priežastys ir (ar) kita aktuali informacija.“

1.2.6. Pakeisti VI skyriaus pavadinimą ir jį išdėstyti taip:

„VI. PROGRAMŲ VERTINIMAS“.

1.2.7. Pripažinti netekusiu galios VI skyriaus I skirsnio pavadinimą.

1.2.8. Pripažinti netekusiu galios VI skyriaus II skirsnį.

1.2.9. Papildyti 4 priedą VIII skyriumi:

„VIII SKYRIUS

VIEŠŲJŲ ĮSTAIGŲ, KURIŲ SAVININKĖ YRA VALSTYBĖ ARBA KAI VALSTYBĖ TURI 50 PROCENTŲ IR DAUGIAU BALSŲ VISUOTINIAME DALININKŲ SUSIRINKIME, PLANUOJAMI PASIEKTI PAGRINDINIAI VEIKLOS RODIKLIAI

Šiame skyriuje pateikiama informacija apie viešųjų įstaigų, kurių savininkė yra valstybė arba kai valstybė turi 50 procentų ir daugiau balsų visuotiniame dalininkų susirinkime, planuojamas pasiekti veiklos rodiklių reikšmes n – n + 2 metais.

Informacija apie viešųjų įstaigų, kurių savininkė yra valstybė arba kai valstybė turi 50 procentų ir daugiau balsų visuotiniame dalininkų susirinkime, planuojamus pasiekti pagrindinius veiklos rodiklius pateikiama užpildant 8 lentelę.

Pagrindiniai veiklos rodikliai, atsižvelgiant į viešosios įstaigos misiją ir jai įgyvendinti suformuluotus strateginius tikslus, suprantami kaip rodikliai, geriausiai parodantys įstaigos, kuri viešojoje įstaigoje atstovauja valstybei ir įgyvendina savininko ar dalininko teises ir pareigas, strateginių tikslų siekimą. Nustatomi viešųjų įstaigų pagrindiniai veiklos rodikliai turi būti susiję su įstaigos, kuri viešojoje įstaigoje atstovauja valstybei ir įgyvendina savininko ar dalininko teises ir pareigas, strateginiais tikslais arba, jei įmanoma, įgyvendinamų programų tikslais.

Informacija apie viešųjų įstaigų, kai valstybė turi mažiau nei 50 procentų balsų visuotiniame dalininkų susirinkime, planuojamus pasiekti pagrindinius veiklos rodiklius taip pat gali būti pateikiama 8 lentelėje, tačiau ji nėra privaloma.

8 lentelė. Viešųjų įstaigų, kurių savininkė yra valstybė arba kai valstybė turi 50 procentų ir daugiau balsų visuotiniame dalininkų susirinkime, planuojami pasiekti pagrindiniai veiklos rodikliai

Eil. Nr.	Viešosios įstaigos pavadinimas	Strateginis tikslas arba programos tikslas	Rodiklio pavadinimas, mato vnt.	Planuojamos rodiklių reikšmės

n metais	n + 1 metais	n + 2 metais
1.

2.
3.

“.

1.2.10. Pripažinti netekusiu galios 9 priedą.

2. Šio nutarimo 1.2.4 ir 1.2.9 papunkčiai taikomi rengiant 2020–2022 ir vėlesnių metų strateginius veiklos planus.

Ministrą Pirmininką pavaduojantis

finansų ministras	Vilius Šapoka